*Pranešimas žiniasklaidai*

2025.03.14

**Tapkite meninio eksperimento dalimi: „Mados infekcija“ kviečia į unikalią patirtį ir siūlo būdą, kaip bilietus įsigyti pigiau**

**„Mados infekcija”, vienas laukiamiausių Lietuvos mados renginių, po įvairių eksperimentinių erdvių šiemet grįžta į festivalio namais tapusį Šiuolaikinio meno centrą. 28-ojo mados festivalio organizatoriai lankytojus šiuo metu kviečia pasinaudoti galimybe bilietus įsigyti už mažesnę kainą. Ir nors šiemet festivalis talpins rekordinį lankytojų skaičių, pigesnių bilietų kiekis – ribotas.**

Šiemet mados festivalis vyks gegužės 23-24 dienomis Vilniuje, Šiuolaikinio meno centre, kuris atvėrė duris po šešerius metus trukusios renovacijos. Anot „Mados infekcijos“ organizatorių, dviejų dienų renginys taps įtraukia meno scena, kurioje kiekvienas lankytojas bus laisvas rinktis: vėluoti ar bet kada išeiti, sėdėti ar stovėti, netrukdomai judėti, o gal ir į kadrą patekti.

„Mados infekcijos” idėjinės vadovės Sandros Straukaitės teigimu, festivalis per savo gyvavimo metus keičia ne tik visuomenės požiūrį į madą, tačiau kartu kasmet pristato vis naujas festivalio erdves. Festivalį anksčiau galėjome išvysti Lelijos fabrike, Vilniaus taksi parke, Taikomosios dailės muziejuje, Dūmų fabrike, ar Šv. Kotrynos bažnyčioje.

„Šiais metais, grįždami į Šiuolaikinio meno centrą, džiaugiamės, jog galėsime suburti gerokai daugiau mados mylėtojų nei prieš metus. Šią gegužę renginyje tikimės sulaukti daugiau nei 2 tūkstančių mados entuziastų iš Vilniaus ir kitų miestų. Ypač džiugu tai, jog kartu su draudimo bendrove „Balcia Insurance SE“ dalį bilietų galėsime pasiūlyti už mažesnę kainą”, – dalijasi „Mados infekcijos” idėjinė vadė Sandra Straukaitė.

Pasak jos, festivalis nuo pat 1999-ųjų drąsiai tyrinėja mados ir meno ribas, įkvepia, provokuoja ir transformuoja požiūrį į madą.

„Per visą savo istoriją festivalis buvo, yra, ir, tikime, jog toliau bus Lietuvos mados kultūros katalizatorius – eksperimentų ir naujų požiūrių erdvė, kurioje į madą žvelgiama ne kaip į paviršutinišką tendencijų sekimą, tačiau kaip į kūrybinę galią ir tapatybės išraišką”, – sako ji.

Šiųmetė „Mados infekcija” žada perfrazuoti V. Šekspyrą, rašiusį „Gyvenimas – tai teatras, o žmonės – aktoriai jame”. Festivalio dalyvių laukia eksperimentas, kurio metu visas Šiuolaikinio meno centro antrasis aukštas virs beribiu podiumu. Iš pirmo žvilgsnio tuščia erdvė kiekvieną, pasak festivalio organizatorių, privers pažvelgti sau į akis ir pagalvoti – o, kas tu esi?

**Siūlo ribotą skaičių bilietų mažesne kaina**

Pasak „Balcia” rinkodaros departamento vadovo Jono Žalos, partnerystė su mados festivaliu užsimezgė natūraliai ir itin greitai įgavo prasmę.

„Šis bendradarbiavimas įkūnija mūsų pačių viziją. Nuolat siekiame pasiūlyti netradicinius bei šiuolaikiškus sprendimus, vertiname unikalumą ir atvirumą naujiems potyriams, unikalioms idėjoms. Džiaugiamės galėdami prisidėti prie šio reikšmingo kultūrinio festivalio, kuris išlipa iš tradicinių mados ribų, provokuoja ir įkvepia jaunuosius kūrėjus”, – teigia J. Žala.

„Mados festivalio filosofija pasižymi greita reakcija į besikeičiantį pasaulį, lankstumu, inovatyvumu ir savo vertybių puoselėjimu. Kaip „Mados infekcija” jau ilgiau nei du dešimtmečius dekonstruoja mados sampratą, taip ir draudimo bendrovė nestandartiškai žiūri į draudimo sritį ir siūlo inovatyvius sprendimus”, – priduria S. Straukaitė.

Anot J. Žalos, visi mados ir meno entuziastai pigesnius bilietus į šių metų „Mados infekcijos“ renginį įsigyti gali itin paprastai, tam tereikia į savo įrenginį atsisiųsti „Balcia“ programėlę.

„Jau dabar programėlėje rasite „Mados infekcijos” renginio skiltį, kurioje galite gauti nuolaidos kodą įsigyti bilietams į šių metų festivalį. Pigesnius bilietus įsigyti gali tiek jau besinaudojantys programėle, tiek naujai prisijungę vartotojai. Tačiau verta paskubėti, nes pigesnių bilietų – tik 500”, – sako J. Žala.